text: J3 Primera Catalana: Les victòries de Senglars, Garrotxa i Cornellà deixen els tres equips colíders de la lliga a 1 punt del Banyoles. Triomf de la Santboiana "C" i estrenes de Barça "C" i Martorell |
  Fotografia d'Óscar Ferreras
  CR SENGLARS DE TORROELLA 18 – 13(b) BUC "B"
  Derrota del BUC "B" contra el líder de la categoria en un partit amb dues parts molt diferenciades. Els homes de Xavi Carrasco van realitzar una bona primera part, amb joc organitzat i concentració, que els va permetre avançar-se al marcador amb dues marques, obra del capità Bernat Benito després d'unes quantes fases de davantera, i de l'ala Marc Macià en una escapada al contraatac. Al descans, el BUC manava per 0 a 13 al camp del Torroella i el partit semblava força controlat.
  Però a la segona meitat es van girar les tornes i el BUC va llençar tota la feina feta a la primera. L'equip va començar amb una inferioritat numèrica per una groga al final de la primera part, que els Senglars van aprofitar per acostar-se al marcador, primer amb una marca i després aprofitant la multitud de cops de càstig comesos pels de negre, per acabar donant la volta al lluminós amb una segona marca: 18 a 13. El BUC ho va intentar fins al final amb més cor que tècnica, però no va poder ser i el partit va acabar amb una nova derrota que deixa l'equip lluny de la part alta de la Primera Catalana.
  GARROTXA RC 38(b) – 0 QUÍMIC ER "B"
  Tercer partit i tercer triomf clar del Garrotxa en el seu inici perfecte de Primera Catalana. Els d'Olot van desfer-se del segon equip del Químic amb un contundent resultat que tot i així no els serveix per opcupar la primera plaça de la lliga. Els Teixons tenen un average positiu de +93 punts, tres menys que els Senglars, líders una setmana més. Els de Sant Roc, això sí, poden fardar de tenir la millor defensa de la competició, doncs tan sols registren 9 punts encaixats derivats de tres cops de càstig. El Garrotxa, però, se les veurà la propera jornada amb un rival més dur com és el BUC "B".
  CR SPARTANS DE GRANOLLERS 30(b) – 33 RC CORNELLÀ
  Al Cornellà li ha sentat molt bé el canvi de lliga. El jove conjunt compta tots els enfrontaments per victòries, i davant un rival també dels grups superiors de la fase prèvia, els de Diego Pacheco van saber treure un sofert triomf. Malgrat l'alt registre de punts, durant la primera part tan sols dos cops de càstig per costat van estrenar el lluminós. Una primera part marcada per les intencions en atac dels del Llobregat i per la solidesa defensiva dels Spartans.
  La represa arribava i amb aquesta el primer assaig, obra dels visitants. No va haver-hi temps per celebracions, doncs el Granollers responia ràpidament aconseguint una marca de càstig per igualar la situació. La seqüència es repetia en els minuts posteriors, amb el Cornellà plantant l'ovalada primer i els locals imitant-los poc després. La igualtat va fer pujar de to un duel que guanyava en tensió i intensitat que podia perjudicar la falta d'experiència dels del Llobregat, però aquests van demostrar enteresa en els moments més calents i s'emportaven una treballada victòria que els serveix per ser tercers.
  GÒTICS RC "B" 15(b) – 17 BANYOLES RC
  Duel poc vistós a La Foixarda. Ni locals ni visitants van estar encertats en la creació de joc i sobre la gespa van poder veure's més contrarucks que no pas jugades destacades. El matx, això sí, començava animat pel que fa a l'anotació, doncs el Banyoles estrenava el lluminós al minut 3. Abans del quart d'hora de joc, però, el Gòtics empatava en la seva primera internada dins la línia de 22 gironina. La duresa en els contactes i un joc lent i imprecís marcaven el partit, però abans del descans els Monstres provocaven una marca de càstig que els servia per marxar a vestidors amb el 5 a 12.
  L'avantatge els va durar ben poc, set minuts concretament, el que van tardar els barcelonins a tornar a empatar el duel. L'empenta Mamut s'allargava, i els de La Foixarda es posaven per davant amb un cop de càstig abans que el lluminós mostrés el quart d'hora del segon temps. El 15 a 12 no va moure's durant ben bé 20 minuts, però el Banyoles va mostrar-se encertat una jornada més en el tram final i amb una jugada dels tres quarts sumaven la tercera marca que els servia per embutxacar-se la victòria i seguir en la lluita pel liderat.
  UE SANTBOIANA 44(b) – 11 C MATARÓ
  Després d'encaixar la primera derrota de la temporada 2015/16, el tercer equip de la Santboiana tornava a casa per intentar tornar al camí de la victòria. Dit i fet, doncs els del Baldiri Aleu es desfeien del Mataró amb un ampli marcador que els serveix per apropar-se a les primeres posicions. Els maresmencs, en canvi, cauen fins l'onzena posició de la Primera Catalana i la propera jornada rebran els Spartans en una altra cita complicada.
  FC BARCELONA "C" 84(b) 3 RC L'HOSPITALET "B"
  Una setmana més, el segon conjunt de l'Hospitalet afrontava la jornada amb problemes d'efectius. Les lesions i la marxa d'alguns jugadors del primer equip van provocar que els riberencs es presentessin a La Teixonera amb tan sols dotze homes, i durant 80 minuts van donar la cara contra un jove rival que no va tenir dificultats per vèncer. Malgrat la victòria, el Barça "C" havia de lamentar una vegada més la lesió de dos dels seus jugadors. Lesions, a més, de llarga duració (fractura al dit de la mà i fractura d'escafoides) que s'afegeixen a les ja existents, acumulant fins a vuit baixes de gravetat.
  RC SITGES "B" 10 – 29(b) RC MARTORELL
  A la tercera va anar la vençuda per al Martorell. En la seva visita a Santa Bàrbara, els Diables van firmar una actuació molt completa per superar el segon equip d'un Sitges que intentava fer mal amb la davantera. Els forwards visitants, però, aguantaven bé les envestides locals, i en atac aprofitaven tres jugades partint de formacions estàtiques per apuntar-se tres assajos que contrarrestaven el sumat pels del Garraf.
  A la represa no van canviar gaire les coses, doncs el Sitges ho seguia intentant per davantera i el Martorell mantenia l'ordre i la serietat en defensa. Així, dos tries més per als del Torrent de Llops asseguraven el triomf i el bonus ofensiu, que donava als Diables aire i els deixava a mitja taula de la Primera Catalana.
  ← J3 Grup Primer Copa Catalana femenina: El Sitges cau a Sant Boi i els victòries de BUC i Enginyers deixen una lliga molt empatada que haurà d'esperar fins el final per definir les posicions de playoffs
  J3 Segona Catalana: Els Crancs s'escapen amb un nou triomf i l'Alella s'enganxa a la zona alta amb la victòria a Reus. Els Enginyers "C" s'estrenen amb un ajustat duel a Vilanova i el Sabadell fa història derrotant el CEU "B" →